જીએસટી કાઉન્સિલે ૧૭૮ વસ્તુઓને ૨૮ ટકાના સ્લેબમાંથી હટાવીને ૧૮ ટકાના સ્લેબમાં ખસેડી છે. આ ઉપરાંત બીજી અનેક વસ્તુઓના દર ૧૮ ટકા અને ૧૨ ટકાથી ઘટાડવામાં આવ્યા છે. આ જાહેરાતથી લોકોએ નિરાંત અનુભવી છે. પરંતુ જીએસટીના દર ઘટવાથી બજારમાં વસ્તુઓ સસ્તી મળવા લાગશે એવું બધી વસ્તુ બાબતમાં ખાતરીપૂર્વક કહી શકાતું નથી. કેમ કે ભારતીય બજારમાં એક વખત વસ્તુના ભાવ વધે પછી તેમાં ઘટાડો કરવાનું વલણ ભાગ્યે જ જોવા મળે છે. વેપારી સમુદાયની આ મનોવૃત્તિ પણ યોગ્ય નથી. વ્યવસાયિક વર્ગની મથરાવટી મેલી હોવાની છાપ આ કારણે જ ઊભી થઇ છે. એકંદરે આ તમામ ફેરફારો લોકોના હિતમાં આવકાર્ય છે. પરંતુ સરકાર આટલેથી સુધારાની ઇતિશ્રી માનીને ચાલી શકે નહીં. જ્યારે પણ જ્યાં જરૃરી લાગે ત્યાં સુધારા માટેની તૈયારી રાખવાનું સરકાર અને લોકો – બંનેના હિતમાં છે. એ માટે સરકારે એક જવાબદાર ફીડબેક સિસ્ટમ તૈયાર કરવી જોઇએ જે સરકારને બજાર અને લોકોની પ્રતિક્રિયા વિશે ચોક્કસ માહિતી આપે. કોઇ દબાણને વશ થઇને વારંવાર પરિવર્તન કરવાનું શક્ય પણ નથી અને યોગ્ય પણ નથી. પરંતુ વાજબી મુશ્કેલીના નિરાકરણ માટે ફેરફારની તૈયારી રાખવી એ જ અસરકારક ઉપાય છે.